《偕吴长涛先生游西岩步月次韵二首 其二》
明代·郭辅畿

绕亭柔草似忘冬，拨叶寻阶路几重。洞口月来闻啸凤，岩头云起见游龙。

风轻玉树流清影，夜静冰心入梵钟。频唤兰觞留好友，错将霜雁度芙蓉。

作者简介：郭辅畿（一六一六 — 一六四八），原名京芳，字咨曙。大埔人。明思宗崇祯十五年（一六四二）举人。有《洗砚堂文集》、《秋驾草》、《楚音集》、《菱青集》、《金樯集》、《闺怨诗百首》、《饮兰纪呓》等。民国《新修大埔县志》卷一九有传。